Лъэщщ дахагъэм и къарур
Налшык къалэ администрацэм щэнхабзэмкIэ и Управленэм и унафэщI Токъуий Мадинэ щыгъуазэ дызэрищIамкIэ, мы зэманым мыбыхэм я нэIэм щIэтщ классщIыб лэжьыгъэ щрагъэкIуэкI художественнэ еджапIэу 1, музыкальнэ школу 3, гъуазджэмкIэ — 1, библиотекэхэр, щэнхабзэмкIэ унэхэр, эстетикэ гъэсэныгъэмкIэ центрыр, Къэзанокъуэ Жэбагъы и цIэр зезыхьэр.
Дэтхэнэми и зэфIэкI псори ирехьэлIэ сабийхэр дахагъэмрэ фIымрэ дегъэхьэхыным, щIэблэ зэчиифIэ къытщIэхъуэным. ГъуазджэмкIэ школыр къапщтэмэ, ди республикэм къыщызэрагъэпэщ махуэшхуэ зэхыхьэхэм я утыку йохьэ, фIыкIэ и цIэ къраIуэ. Къэзано- къуэм и цIэр зезыхьэ центрыр лъэпкъ IэщIагъэхэм я кIыщу жытIэкIэ дыщыуэнукъым. Урысейм и адрей щIыналъэхэм щрагъэкIуэкI къэралпсо гъэлъэгъуэныгъэхэм хэтыну мыхэр ирамыгъэблагъэу, увыпIэфIи къыщамыхьу зы илъэси дэкIыркъым. СурэтыщI гъуазджэмкIэ ди еджапIэхэми сабий куэд кърашалIэ икIи дыщогуфIыкI иджыпсту щыщIэдзауэ абыхэм ягъэлъагъуэ зэфIэкIым.
ЩэнхабзэмкIэ еджапIэ IэнатIэхэм 2015 гъэм ирагъэкIуэкIа Iуэхугъуэ нэхъ инхэм ящыщщ ди республикэм къыщызэрагъэпэща япэ сабий мюзиклыр.
ГъуазджэмкIэ школым и егъэджакIуэ, режиссёр Дохъушокъуэ Мадинэ и жэрдэмкIэ таурыхъ теплъэгъуэхэр илъэс псом щагъэлъэгъуащ ди республикэм и сценэ нэхъыфIхэм, цIыху куэди къекIуэлIащ.
2016 гъэми ди лэжьыгъэм хэдмыгъэщIыну ди мурадщ. Апхуэдэу дэ дыхьэзырщ щIэблэ узыншэрэ зэчиифIэрэ къытщIэхъуэным ехьэлIа дэтхэнэ зы жэрдэмми дыхэплъэну, ар зейм дыдэлэжьэну, — жеIэ унафэщIым. — Ди телефонхэр: 7-52-12, 77-22-02-щи, фыкъэпсалъэ.
Хьид Иринэ.
